Éyɔŋ ngɔn miníngá yāyi súbū ńkúkúmá babi, bâman nyé və é dzóm ésə ǎ diŋ nâ a kódo ai dzɔ́ êlǔm bīníngá ábōg ā kə̄ êtɔbɔgɔ ńkúkúmá. 14A kə ngǒgógóle, a dúgan kíkídígi, a kə́ nyían êlǔm bīníngá éfə̄ édzōē Shaashgaz, myǎg fám yā ó baala bibɔn bí ǹkúkúmá. Ǎ bǎd kig súbū ńkūkúmá babi, sə nâ ǹkúkúmá émēn ā yī nyē a tadá fə̄ dzwé díé. 15Éyɔŋ, ábǒg Estɛ̂r, é ngɔn Aviháil, mǎnyāŋ ésīá, Mardoké yǎ á ngātɔŋ nyé, éyɔŋ abǒg díé á ngākwí nə́ a súbu ǹkúkúmá babi, a ndzí kig bág dzóm éfə̄, a lodo é byə́m Hégé á ngākomozan nyé, é myǎg fám ó baala biníngá, ébá bə́sə̄ bə́ yénə Estɛ̂r, bə́ fúgu nyé ńnə̄m. 16Bə́ ngákə ai Estɛ̂r ábə ǹkúkúmá Sɛrsɛs, êtɔbɔgɔ ǹkúkúmá dzíé, á ngɔn awômo yā é nə̄ ngɔn téveth, ḿbú zamgbálā yā édzōē dzíé. 17Ǹkúkúmá á diŋí fɔ̄ɔ̄ Estɛ̂r a lodo é biníngá bə́sə bəvɔ́g; a yénə́ maa ai afú ńnə́m á mís móé təge vəgan ai m̀bɔ́g yā mīńtúd bəngɔn mivɔ́g. Ńdɔ̄ hḿ á ngābə́ bəde nyé ńtōm ńkúkúmá á ńlō, a tə́lé nye miníngá ǹkúkúmá á məyian mə́ Vasti. 18Ńdɔ ǹkúkúmá á ngākag ngul abóg bídí ású bod bənénə̄ bóé bə́sə ai bitúgā bíé, abóg bídí ású Estɛ̂r. A sǔ mə̄bódā miǹnam tɔ́ya, a kabá fə bifái, təgě fə sílī naa yə ǹkúkúmá ǹnén. 19Éyɔ̄ŋ bɛ̄ɛ̄ bə́ kələ bátōgan bəngɔn bə́ bīníngá, Mardoké á ngābə́ tɔá á mgbág ḿbɛ̄ ǹkúkúmá. 20Estɛ̂r a ndzí kig kúlī tɔ abyálí díé, tɔ ayɔŋ díé, anə́ Mardoké á ngátə́bələ nyé amú Estɛ̂r a dzálaga anyu Mardoké. 21Məlu mə́tē hála Mardoké a kadəgə tɔbɔ á mgbág ḿbɛ̄ ǹkúkúmá, myǎg míńkúkúmá míbɛ̄, Bigtân bân Tɛresh yǎ bə́ nɔ́niŋi zěn, bə́ ngáman liŋan bə́ ngadzə́ŋ naa bâfudi ǹkúkúmá Sɛrsɛs mɔ́ a nyɔ́l. 22Á yəm Mardoké a ngáyəm é dzam dí a bɔ̌ naa Estɛ̂r, miníngá ǹkúkúmá a yəm dɔ́, Estɛ̂r nyé a dúgán dɔ́ kad ńkūkúmá, á dzwé Mardoké.